Cuneiform Tablet TC 3 17
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma PUZUR₄-a-šùr-ma a-na wa-qá-ar-tim qí-bi-ma 1 ma-na KÙ.BABBAR ni-is-ḫa-sú DIRI ša-du-a-sú ša-bu ku-nu-ki-a a-šur-i-dí na-áš-a-ki-im ṣú-ba-tám qá-at-na-am ša tù-šé-bi-li-ni ša ki-ma šu-wa-tí ib-ší-ma iš-tí a-šur-i-dí šé-bi₄-li-ma 0.5 ma-na KÙ.BABBAR lu-šé-bi₄-lá-ki-im ša ṣú-ba-tim pá-na-am iš-té-na-ma li-im-šu-ṭù la i-qá-tu-pu-šu šu-tù-šu lu ma-da-at i-ṣé-er pá-ni-im ṣú-ba-tim ša tù-šé-bi₄-li-ni ša-áp-tám 1 ma-na.TA ra-dí-i-ma lu qá-at-nu pá-na-am ša-ni-a-am i-li-la li-im-šu-ṭù šu-ma ša-ar-tám i-ta-áš-ú ki-ma ku-ta-nim li-iq-tu-pu-šu a-ba-ar-ni-a-am ša tù-šé-bi-li-ni la ta-tù-ri-ma ša ki-ma a-mì-im lá tù-šé-bi₄-li-im šu-ma té-pí-ší ša ki-ma a-ma-kam al-ta-áp-tù ep-ší šu-ma ṣú-ba-tí qá-at-nu-tim la ta-kà-ší-dí a-ša-me-ma a-ma-kam a ší-mì-im ma-du ša-mì-ma šé-bi₄-li-im ga-am-ra-am ṣú-ba-ta-am ša té-pí-ší tí-šé i-na-mì-tim lu ú-ru-uk-šu ša-ma-né i-na a-mì-tim lu ru-pu-šu